Det Økonomiske og Sociale Udvalgs udtalelse om »Kommissionens forslag til Rådets direktiv om ændring af direktiv 91/439/EØF om kørekort« () (96/C 204/07)

Rådet for Den Europæiske Union besluttede den 22. marts 1996 under henvisning til EF-traktatens artikel 75 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Roy Donovan til ordfører. Sektionen vedtog sin udtalelse den 10. april 1996.

Det Økonomiske og Sociale Udvalg vedtog på sin 335. plenarforsamling af 24.-25. april 1996, mødet den 24. april 1996, med 108 stemmer for, 3 imod og 4 hverken for eller imod, følgende udtalelse.

1. Indledning

1.1. EF-modellen for nationale kørekort, som første gang blev indført med direktiv 80/1263/EØF (), er blevet tilpasset i direktiv 91/439/EØF, som træder i kraft den 1. juli 1996, navnlig for at tage hensyn til harmoniseringen af køretøjskategorier og for at gøre det lettere for alle at »læse« kørekortet.

1.2. I direktiv 91/439/EØF () bestemmes det i artikel 4, stk. 1, at »kørekortet skal bære påtegning om, på hvilke vilkår dets indehaver må køre«, og senere siges det i bilag I, at side 3 og 4 i kørekortet skal indeholde »eventuelle supplerende eller restriktive angivelser i kodeform ud for hver (under)kategori«. Af bilaget fremgår det endvidere, at kode 1 til 99 skal være harmoniserede fællesskabskoder, mens kode 100 og derover skal være nationale koder, der kun gælder ved færdsel på den udstedende stats område.

2. Kommissionens forslag

2.1. Det foreslås, at ovennævnte direktiv ændres med henblik på at:

- fastsætte en harmoniseret kodificering af disse supplerende angivelser på kørekortet og retningslinjer for deres anvendelse, således som fordret i direktivet (artikel 1);

- oprette et udvalg, som skal rådgive Kommissionen om alle spørgsmål i forbindelse med tilpasning af bilagene i direktiv 91/439/EØF til de videnskabelige og tekniske fremskridt (artikel 2);

- omformulere artikel 3, stk. 3, tredje led, i direktiv 91/439/EØF for at bringe definitionen i bedre overensstemmelse med bestemmelserne for typegodkendelse, herunder nedsættelse af den konstruktionsmæssigt bestemte maksimalhastighed fra 50 km/t til 45 km/t.

3. Generelle bemærkninger

3.1. Disse forslag fra Kommissionen er en logisk opfølgning og konkretisering af de tidligere direktiver med en planlagt ikrafttrædelse pr. 1. juli 1996, navnlig for så vidt angår anvendelse af de harmoniserede koder med henblik på at gøre det lettere at »læse« kørekortene.

3.2. Oprettelsen af et udvalg, som skal bistå og informere Kommissionen, er en afgørende forudsætning for, at der i forbindelse med direktivet kan sikres den nødvendige fleksibilitet med hensyn til den tilpasning mv. af referencer, der kan blive påkrævet som følge af den videnskabelige, tekniske og administrative udvikling.

3.3. Med Kommissionens forslag tages der endnu et skridt i retning af øget færdselssikkerhed. Forslaget fremmer den gensidige anerkendelse af kørekort og dermed den fri bevægelighed for personer i EU.

3.4. ØSU støtter helhjertet det foreslåede direktiv.

Bruxelles, den 24. april 1996.

Carlos FERRER

Formand for Det Økonomiske og Sociale Udvalg

() EFT nr. C 110 af 16. 4. 1996, s. 7.

() EFT nr. L 375 af 31. 12. 1980, s. 1; EFT nr. C 197 af 23. 8. 1976, s. 32.

() EFT nr. L 237 af 24. 8. 1991, s. 1; EFT nr. C 159 af 26. 6. 1989, s. 21.